II Хасанны межгити

II Хасанны уллу межгити (араб. مسجد الحسن الثاني‎) — Мароккону эм уллу шахары Касабланкада орналгъан межгитди, дуния башында ариулугъу бла, уллулугъу бла экинчи орунну алады. Тенгизни ичинде уллу платформада, мияла тюбю бла тенгизни толкъунлары кёрюне сюеледи. Межгитни мекямы алай тукъум ишленгенди, суу кёлтюрюлген кёзюуде межгитни джартысы толкъунлада батханча кёрюнеди. Намаз этген сагъатда Атлантика океанны толкъунлары 10 метрге кёлтюрюлюб, межгитни къабыргъасына джетселе, межгит тенгиз толкъунлада джюзгенча болады. Межгит 1980 джылдан 1993 джылгъа дери (13 джыл) ишленнгенди. Эшиклери 1993 джыл 30 августда ачылгъанды. Проектин белгили француз архитектор Мишель Пинсо этгенди. Межгит эм белгили араб эмда испан межгитлени юлгюге алыб (Марракешде — Кутубияны; Севильяда — Хиральданы; Дамаскда — Омеядланы межгитин) алай ишленнгенди. Межгит ишлерге ачха бютеу Мароккону халкъындан джыйылгъанды. Бютеу да проектге 800 млн доллар джойулгъанды. Мермер Агадирден ташылгъанды, сослан таш а — Тафрутдан. Люстрала Италияны Венеция шахарындан келгендиле. Межгит дунияны башында дин бла байламлы мекямланы ичинде эм уллуду: Мисирдеги Хеопсну пирамидасындан 30 метрге мийикди, Римдеги Шыйых Пётрну клисасындан а — 40 метрге. Межгитни узунлугъу 183 метрди, кенглиги — 91,5 метр, мийиклиги — 54,9 метр, намаз этген джерине 20 минг адам сыйынады, дагъыда ич арбазында 80 минг адамгъа орун барды. Минарасыны мийиклиги 200 метрди. Медресе, библиотека, музей, джер тюбюнде бир минг машинагъа тохтар джер, 50 атха орун барды. Кече джашил лазер таякъ къыбыла (намаз этген сагъатда сюелген таба, Мароккодан ол кюнчыгъыш таба болады) таба кёргюзтеди. Сурат галерея Дагъыда къарагъыз Дунияда эм уллу межгитлерини тизмеси (ингил.) Хасанны минарасы Хасан солтанны межгити Джибериуле Дунияны белгили межгитлери Магрибни накъут-налмазы Дунияны эм ариу джерлери II Хасанны уллу межгити II Хасанны межгитини суратлары